Ek dink nie Jesus was besig om ons op 'n guilt-trip te sit oor ons besittings nie. Hy wou wys hoe min ons regtig nodig het om gelukkig te wees. Hoe eenvoudig dit eintlik is om te lewe. Hoe vry ons oorspronklik gemaak is om te wees.
Die skeppingsverhaal in Genesis 2 lees soos 'n gedig. Op 'n stadium sê die skrywer: “Hulle twee, die mens en sy vrou, was kaal, maar hulle was nie skaam nie”.
Volgens Jean Vanier is ons grootste vrees “om werklik geken te word”. In 'n wêreld waar almal moet goed lyk - moet voorgee - is rou waarheid 'n skrikwekkende gedagte.
Ek onthou nog my ma se vermaning Sondae, dat ons “versigtig moet wees hoe ons onsself voor die kerkmense gedra” en hoe ons ons moes “mooi maak” vir kerk. By die kerk het jy net jou beste kant gewys. Jy sou moes wag tot jy weer by die huis of tussen jou vriende was, voor jy weer jouself kon wees.
’n Mens kan egter slegs werklik veilig wees teen hierdie tipe seerkry, as jy jouself isoleer. Die alternatief vir intimiteit is eensaamheid.